2004D0452 — ET — 19.07.2008 — 009.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS 29. aprill 2004, millega kehtestatakse asutuste nimekiri, mille teadlastele võimaldatakse juurdepääs konfidentsiaalsetele andmetele teaduslikul eesmärgil (teatavaks tehtud numbri K(2004) 1664 all) (EMPs kohaldatav tekst) (2004/452/EÜ) (EÜT L 156, 30.4.2004, p.1)

Muudetud:









▼B

KOMISJONI OTSUS 2004/452/EÜ,

29. aprill 2004,

millega kehtestatakse asutuste nimekiri, mille teadlastele võimaldatakse juurdepääs konfidentsiaalsetele andmetele teaduslikul eesmärgil

(teatavaks tehtud numbri K(2004) 1664 all)

(EMPs kohaldatav tekst)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 17. veebruari 1997. aasta määrust (EÜ) nr 322/97 ühenduse statistika kohta, ( 1 ) eriti selle artikli 20 lõiget 1, ning arvestades järgmist: (1) Komisjoni 17. mai 2002. aasta määrusega (EÜ) nr 831/2002, millega rakendatakse nõukogu määrus (EÜ) nr 322/97 ühenduse statistika kohta, mis käsitleb juurdepääsu konfidentsiaalsetele andmetele teaduslikul eesmärgil, ( 2 ) kehtestatakse tingimused, mille alusel võib anda loa kasutada ühenduse ametiasutusele edastatud konfidentsiaalseid andmeid statistiliste järelduste tegemiseks teaduslikul eesmärgil, ning ühenduse ja siseriiklike asutuste koostöö eeskirjad sellise juurdepääsu hõlbustamiseks. (2) Eelkõige on osutatud neljale olulisele allikale, mis on järgmised: Euroopa Ühenduse leibkondade paneeluuring, tööjõu-uuring, ühenduse innovatsiooniuuring, täiendkutseõppe uuring. (3) Juurdepääsu konfidentsiaalsetele andmetele võib lubada ühenduse ametiasutus ühenduse õigusakti või liikmesriigi õigusaktiga asutatud ülikoolide või muude kõrgharidusasutuste teadlastele või ühenduse õigusakti või liikmesriigi õigusakti kohaselt asutatud teadusuuringute organisatsioonile või asutusele. (4) Lisaks võib vastavalt kõnesoleva määruse artikli 3 lõike 1 punktile c juurdepääsu lubada muude ametkondade, organisatsioonide ja asutuste teadlastele, kui statistilise konfidentsiaalsuse komitee on esitanud oma arvamuse vastavalt määruse (EÜ) nr 322/97 artikli 20 lõikes 2 sätestatud menetlusele. (5) Seetõttu on vaja koostada selliste asutuste loend, mis on edasise hindamise aluseks, kus võetakse arvesse paljusid tingimusi nagu asutuse tegevuse põhieesmärk, teadusuuringute organisatsiooniline korraldus, kohapealsed kaitsemeetmed ja uurimistulemuste levitamise kord. (6) Juurdepääsuloa andmisel on eeliseks asutuses tehtavate teadusuuringute tõendatult hea kvaliteet või maine ning nende avalikult kättesaadavaks tegemine. Teiseks võetakse arvesse, kas asutusel on oma tegevusalal mõjukas, tunnustatud ja autoriteetne positsioon ning kas tal on näiteks usaldusväärseid sponsoreid, partnereid või osanikke. (7) Asutuse teadustegevus peab toimuma kindlalt piiritletud üksuses, mis ei ole asutuse strateegiliste valdkondadega organisatsiooniliselt ega juhtimise kaudu seotud. See peab olema eraldi- ja iseseisev üksus, mida juhib asutuse juhtkonda kuuluv isik, kes ei vastuta otseselt asutuse eesmärgi saavutamise strateegia või selle elluviimise eest. (8) Vaja on ka asutuse juhataja piisavaid tagatisi, mis hõlmavad mitmesuguseid aspekte ja millega takistatakse näiteks esitatud andmete põhjal saadud teabe üleandmist uurimisüksuse töötajatelt mis tahes üksusevälisele personalile, välja arvatud kokkuvõtted ja uurimuste koondtulemused uurimisüksuse juhataja loal, või millega tagatakse, et uurimisüksuse liikmetelt teatava andmekogumi üksikandmete kohta mis tahes teabe küsimine on asutuse personali jaoks raske distsiplinaarsüütegu. (9) Asutuse ruumide ja selle arvutisüsteemide füüsilised julgeolekumeetmed peavad olema kindlaks määratud, olemas peavad olema andmete turvalise säilitamise eeskirjad, kus on üksikasjalikult kirjeldatud, kuidas toimub volitatud juurdepääs ja kuidas hoitakse ära volitamata juurdepääs ning kuidas on süsteemid kaitstud asutusevälise volitamata juurdepääsu eest; samuti peab olema kirjeldatud andmekogumi teavet sisaldavate dokumentide, sealhulgas paberdokumentide säilitamine. (10) Teaduslikul eesmärgil antav juurdepääs tähendab, et uurimistulemused tuleb teha teadusavalikkusele kiiresti ja vabalt kättesaadavaks. Andmekogumite kasutamine ainult asutusesisestes aruannetes või asutuse eesmärkidel on vastuolus määruse (EÜ) nr 831/2002 mõttega. Asutuse poliitika uurimisüksuse uurimistulemuste levitamisel peab olema avalik, kusjuures soodustatakse tulemuste avaldamist asjakohases teaduskirjanduses ning tehakse uurimistulemused vabalt kättesaadavaks asutuse veebilehel või mõnel muul sobival veebilehel. (11) Euroopa Keskpanka käsitletakse eespool nimetatud tingimustele vastava asutusena ja seetõttu lisatakse see määruse (EÜ) nr 831/2002 artikli 3 lõike 1 punktis c osutatud ametkondade, organisatsioonide ja asutuste loendisse. (12) Kõnealust loendit täiendatakse, juhul kui on võimalik muid ametkondi, organisatsioone ja asutusi lugeda nõuetele vastavaks asutusteks. (13) Kõnealuste asutuste taotlusi juurdepääsu eriloa saamiseks tuleb ka edaspidi menetleda vastavalt määruses (EÜ) nr 831/2002 sätestatud eeskirjadele. (14) Käesolevas otsuses sätestatud meetmed on kooskõlas statistilise konfidentsiaalsuse komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

Määruse (EÜ) nr 831/2002 artikli 3 lõike 1 punktis c osutatud asutuste loend, mille teadlastele võimaldatakse juurdepääs konfidentsiaalsetele andmetele teaduslikul eesmärgil, on esitatud lisas.

Artikkel 2

Käesolev otsus on adresseeritud liikmesriikidele.

Brüssel, 29. aprill 2004

▼M11









LISA

Asutused, mille teadlastele võimaldatakse teaduslikul eesmärgil juurdepääs konfidentsiaalsetele andmetele

Euroopa Keskpank

Hispaania Keskpank

Itaalia Keskpank

Cornelli Ülikool (New Yorgi osariik, Ameerika Ühendriigid)

New Yorgi ülikooli Baruchi kolledži politoloogia osakond (New Yorgi osariik, Ameerika Ühendriigid)

Saksamaa Keskpank

Euroopa Komisjoni tööhõive, sotsiaalküsimuste ja võrdsete võimaluste peadirektoraadi tööhõive analüüsi üksus

Tel Avivi Ülikool (Iisrael)

Maailmapank

Princetoni Ülikooli Woodrow Wilsoni avalike ja rahvusvaheliste suhete kooli rahvatervise ja heaolu keskus (Center of Health and Wellbeing – CHW), New Jersey, Ameerika Ühendriigid

Chicago Ülikool (Illinoisi osariik, Ameerika Ühendriigid)

Majanduskoostöö ja Arengu Organisatsioon (OECD)

Kanada statistikaameti pere- ja tööhõiveuuringute osakond (Family and Labour Studies Division of Statistics), Ottawa, Ontario, Kanada

Euroopa Komisjoni Teadusuuringute Ühiskeskuse peadirektoraadi ökonomeetria ja pettusevastase tegevuse statistikaalase toetuse üksus

Euroopa Komisjoni Teadusuuringute Ühiskeskuse peadirektoraadi Euroopa teadusruumi toetusüksus

Yorgi Ülikooli Atkinsoni humanitaar- ja kutseõppe teaduskonna sotsiaalteaduste osakonna Kanada uuringute õppetool (Canada Research Chair of the School of Social Science in the Atkinson Faculty of Liberal and Professional Studies at York), Ontario, Kanada

Illinoisi Ülikool Chicagos (UIC) (Chicago, Ameerika Ühendriigid)

California Ülikooli Rady Ärikool (Rady School of Management at the University of California), San Diego, Ameerika Ühendriigid

Töö, töösuhete ja solidaarsuse ministeeriumi teadus-, uuringute- ja statistikadirektoraat (Direction de l’Animation de la Recherche, des Études et des Statistiques – DARES), Pariis, Prantsusmaa

New Yorgi osariigi ülikooli teadusfond (Research Foundation of State University of New York – RFSUNY), Albany, Ameerika Ühendriigid

Soome Pensionikeskus (Eläketurvakeskus – ETK), Soome

Töö, töösuhete ja solidaarsuse ministeeriumi, tervishoiu-, noorsoo- ja spordiministeeriumi ning eelarve, avaliku sektori raamatupidamise ja riigiteenistuse ministeeriumi ühisesse haldusalasse kuuluv teadus-, uuringute-, hindamis- ja statistikadirektoraat (Direction de la recherche, des études, de l’évaluation et des statistiques – DREES), Pariis, Prantsusmaa